Рудня Жураўлёвая

**Ру́дня Жураўлёвая** — вёска ў Брагінскім раёне Гомельскай вобласьці. Уваходзіць у склад Вуглоўскага сельсавету.

  
## Гісторыя

### Карона Каралеўства Польскага ў Рэчы Паспалітай

Упершыню паселішча згаданае ў тэксьце «darowizny Brahinia», датаваным 20 ліпеня 1641 году, калі Крысьціна, дачка князя Адама Вішнявецкага, на той час жонка Пятра Даніловіча, крайчага кароннага, саступіла князю Ярэмію Міхалу Вішнявецкаму сваю палову замку і места Брагін зь сёламі, сярод якіх названая «Слабада пры Рудні і млынах і вялікім ставе».

«Сяло» (слабада?) Жураўлёвая Рудня згаданая ў эксплікацыі да мапы Брагінскага графства, датаванай 27 днём жніўня 1783 году.

Паводле візыты Чарнобыльскага дэканату 1785 году, у Слабадзе Жураўлёвай, што месьцілася за 2 мілі ад прыходзкай Брагінскай Сьвята-Траецкай царквы, налічвалася 10 гаспадароў альбо двароў (×6 — каля 60 жыхароў).

### Пад уладай Расейскай імпэрыі

У выніку другога падзелу Рэчы Паспалітай (1793) Рудня Жураўлёвая апынулася ў межах Рэчыцкай акругі Чарнігаўскага намесьніцтва (губэрні), з 1796 г. — у складзе тэрытарыяльна ўпарадкаванага Рэчыцкага павету Маларасейскай, а з 29 жніўня 1797 г. Менскай губэрні Расейскай імпэрыі.  Паводле «Камерального описания… Речицкой округи» 1796 г., вёскаю супольна валодалі браты Людвік і Алаізы Ракіцкія.

Згодна з шляхецкай рэвізіяй, датаванай 3 сьнежня 1811 году, фальварак Рагазін з 47 рэвізскімі душамі ў прыналежнай да яго вёсцы Жураўлёвая Рудня, трымаў у заставе ад пана Людвіка Ракіцкага, маршалка Менскай губэрні, 49-ці гадовы шляхціч Юзаф Казноўскі.

У кліравой ведамасьці Брагінскай Траецкай царквы за 1829 год пра Слабаду Жураўлёвую Рудню сказана, што месьцілася яна за 10 вёрст, у палаводзьдзе сувязям з царквой перашкаджала рэчка Брагінка і Шчоўбенская грэбля. Належала графу маршалу Міхалу Рафалаву сыну Ракіцкаму. Тады ў паселішчы налічвалася 11 і 3/4 двара з 47 асобамі мужчынскага і 55 жаночага полу верных.   

У парэформавы пэрыяд  Рудня Жураўлёвая адміністрацыйна належала да Ручаёўскай воласьці. 

На 1909 год вёску Рудню Жураўлёвую складалі 40 двароў з 241 жыхаром.

### Найноўшы час

9 лютага 1918 году, яшчэ да падпісаньня Берасьцейскага міру з бальшавіцкай Расеяй (3 сакавіка), Нямеччына перадала паўднёвую частку Беларусі Украінскай Народнай Рэспубліцы. У адказ на гэта, 9 сакавіка Другой Устаўной граматай тэрыторыя абвешчана часткай Беларускай Народнай Рэспублікі. Рудня Жураўлёвая ў складзе Ручаёўскай воласьці Рэчыцкага павету, аднак, апынулася ў часова створанай 15 чэрвеня Палескай губэрні з цэнтрам у Рэчыцы, з кастрычніка — у Мазыры. З 18 траўня тут дзейнічала «варта Украінскай Дзяржавы» гетмана Паўла Скарападзкага.

1 студзеня 1919, згодна з пастановай І зьезду КП(б) Беларусі Рэчыцкі павет увайшоў у склад Сацыялістычнай Савецкай Рэспублікі Беларусі, але 16 студзеня разам зь іншымі этнічна беларускімі тэрыторыямі быў далучаны да РСФСР.

Напярэдадні Другой сусьветнай вайны ў Рудні Жураўлёвай было 78 дварў з 385 жыхарамі. У чэрвені 1943 году акупанты спалілі паселішча і загубілі 16 вяскоўцаў.

## Заўвагі

## Крыніцы

## Літаратура
* 
* Гарады і вёскі Беларусі: Энцыклапедыя. Т.1. Кн.1. Гомельская вобласць/С. В. Марцэлеў; Рэдкалегія: Г. П. Пашкоў (галоўны рэдактар) і інш. — Мінск: БЭ, 2004

Катэгорыя:Вуглоўскі сельсавет
Катэгорыя:Населеныя пункты Брагінскага раёну